**Naalakkersuisunut ilaasortanik toqqaaneq**

(Naalakkersuisut Siulittaasuat)

**Saqqummiussissut**

(Naalakkersuisut Siulittaasuat)

Matumuuna Siulittaasoqarfik ullumi Inatsisartuni ataatsimiinnissamut oqaluuserisassani, Naalakkersuisut katitigaanerisa allanngortinnissaanut inassuteqaammik saqqummiussinissamut periarfissaqartimmanga qujavunga.

Naalakkersuisunut Siulittaasutut aalajangerpunga Naalakkersuisut katitigaanerisa allanngortinneqarnissaa inassutiginiarlugu. Inassuteqaatigaara Karl Frederik Danielsen, Siumut Naalakkersuisuni ilaasortanngussasoq. Peqatigisaanik Simon Simonsen, Siumut, Naalakkersuisuni ilaasortaajunnaarpoq.

Inatsisartut aamma Naalakkersuisut pillugit Inatsisartut inatsisaanni § 22, imm. 3 kiisalu Inatsisartut Suleriaasianni § 5, imm. 3 naapertorlugit taamaalillunga inassutigaara, Inatsisartut Naalakkersuisunut ilaasortat makkua inatsisartut toqqassagaat:

1. Siverth K. Heilmann, Atassut
2. Vittus Qujaukitsoq, Nunatta Qitornai.
3. Karl Frederik Danielsen, Siumut.
4. Ane Lone Bagger, Siumut.
5. Nikkulaat Jeremiassen, Siumut.
6. Martha Abelsen, Siumut.
7. Aqqalu Jerimiassen, Atassut.
8. Erik Jensen, Siumut.

Periarfissaq iluatsillugu, tamatumunnga atatillugu Simon Simonsen, Naalakkersuisuni suleqatigisimaneranut qutsavigaara.

Ulloq 5. november 2018 aallarnerfigalugu Ineqarnermut Attaveqaqatigiinnermullu Naalakkersuisoqarfimmi akisussaaffik Inuussutissarsiornermut Nukissiuuteqarnermullu Naalakkersuisumit Aqqalu Jerimiassen-imit, Atassut, isumagineqarpoq. Periarfissaq iluatsillugu Aqqalu Jerimiassen taamatut sulisimaneranut qutsavigaara.

Suliassaqarfimmi immikkuullarissumi, tassalu Nuummi, Ilulissani aamma Qaqortumi mittarfissat pillugit Inatsisartut inatsisissaattut siunnersuutip suliarineqarnerani, politikkikkut akisussaaffik Aningaasaqarnermut Nunanilu Avannarlerni Suleqatigiinnermut Naalakkersuisumit Vittus Qujaukitsumit, Nunatta Qitornai, isumagineqarpoq. Vittus Qujaukitsoq tassani sulisimaneranut qutsavigaara.

Inatsisartut aamma Naalakkersuisut pillugit Inatsisartut inatsisaanni § 23, imm. 1-imut naapertuuttumik, susassaqarfiit Naalakkersuisunut ilaasortat akornanni agguarneqarnerat, immikkut nalunaarutigineqassaaq.

Taamatut oqaaseqarlunga Naalakkersuisut katitigaanerat pillugu siunnersuut Inatsisartuni kajumittumik suliassanngortippara.